宗徒葩韋勒達肥利批人書

第一章

一葩韋勒及提摩斐乃伊伊穌斯合利爾斯托斯僕、書達居肥利批遵合利爾斯托斯伊伊穌斯之聖徒、兼諸主教執事等、 二願吾聖父天主、及主伊伊穌斯合利爾斯托斯、賜爾恩寵安和、 三每緬懷爾、感謝吾主、 四每祈禱閒、歡然為爾衆祈、 五緣爾自初迄今、共贊襄福音、 六深信於爾興此善工主、漸成至伊伊穌斯合利爾斯托斯臨日不已、 七我如是意度爾固宜、因我於縲絏、及明辨堅定福音時、心恆念爾衆、係與共享恩寵者、 八主鑒我心、我以伊伊穌斯合利爾斯托斯愛愛爾衆、 九且祈禱、願爾純愛知覺日滋多、 十為爾能辨識其尤、於合利爾斯托斯臨日、顯爾心純善無疵、 十一並賴伊伊穌斯合利爾斯托斯充義實、以彰主榮譽、 十二願弟兄皆知我所遇境、益助福音廣布、 十三至我緣合利爾斯托斯縲絏、徧聞於公廨及他署、 十四教會衆多弟兄、因我縲絏而膽壯、毅然述主言無懼、 十五衆中雖有宣合利爾斯托斯、而懷嫉妬及逞口辯人、其善意宣之者亦有、 十六彼乃圖逞口辯者、汚穢而宣合利爾斯托斯、欲益我縲絏苦、 十七此乃緣愛我、且知我膺證福音職、 十八然則何關、凡宣合利爾斯托斯、不論其本意或誠或偽、我咸悅之、且至終悅不已、 十九因深知此、倚爾為我祈禱、並賴伊伊穌斯合利爾斯托斯之神、必致我得救、 二十深知切望、吾凡事必至無愧、乃秉毅然及今亦如常、合利爾斯托斯、因我躬或生或死、必廣被讚榮、二一因我生乃為合利爾斯托斯、死則獲益、 二二若吾軀生、致吾職有益、其宜何擇吾不知、 二三我今兩難閒、欲逝世而歸合利爾斯托斯、此為愈美、 二四而我在世、於爾甚切要、 二五但深知我必仍存偕爾、為爾見增且悅於信、 二六特為爾於我再至爾時、以我賴伊伊穌斯合利爾斯托斯而自詡、 二七第爾行事必宜符合利爾斯托斯福音、為我晤對則見、暌違則聞、爾同心堅志、合意協力、護福音道、 二八並敵之諸計、毫不畏懼、此乃為仇必亡、爾得救之效、皆賴主賞、 二九因爾曹已得、不第信合利爾斯托斯、且為之受苦、 三十與爾素目擊及今復聞、我受之苦不異、

第二章

一是以若爾等有合利爾斯托斯之安慰、相愛之撫綏、神之交結、及矜憫居爾心、 二則增益我悅、乃宜同一意、同一愛、同一心、同一念、 三凡事毋尚分爭、毋自矜伐而行、乃宜自謙、以人為愈己、 四不第各務己益、亦兼務利人、 五因爾心宜存合利爾斯托斯伊伊穌斯意為意、 六彼原係天主像、卽匹主不為僭、 七然猶虛己藉僕像自處而為人、形體與人無異、 八屈己順命至死、且死於刑架、 九緣此、天主躋之無上、並錫顯名、超諸名、 十使於伊伊穌斯名前、凡上天下地幽冥膝皆曲、 十一並凡舌皆承主伊伊穌斯實為合利爾斯托斯、以讚榮天主聖父、 十二是以可愛者、念爾恆聽順我、不第晤對、卽暌違時益然、故勸爾寅畏戰兢、力行以得救贖、 十三蓋致爾向善及果行者乃天主、皆順其美意施、 十四凡事毋懊怨毋疑惑而行、 十五俾爾心純無咎、為天主子、無疵可議、居此怠妄敗壞衆中、而如星光燦爛於世、 十六奉屬生道、致我於合利爾斯托斯臨日、定顯嘉獎、我勉進非虛、服勞非徒然、 十七奉事供獻助爾信之祭、我躬雖為灌以配、而深悅此、並與爾同悅、 十八爾亦宜悅此、並與我偕悅、 十九賴主伊伊穌斯、切望不久速遣提摩斐涖爾、欲悉爾况、得慰我心、 二十因提摩斐籌慮爾事甚誠、外此我無其匹、 二一因他衆惟己是謀、非合利爾斯托斯伊伊穌斯所召、 二二至斯人忠心爾素知、蓋傳福音時、其從事我、猶子於父、 二三故視我事如何定讞、冀立遣之、 二四且望主恩不久親至爾、 二五然以合事宜、先遣弟耶葩福羅爾底特乃與我同勞共職、亦為爾使、且供我乏者、 二六其戀慕爾衆、且知爾聞其有疾、伊轉深為憂、 二七彼疾瀕死、惟天主矜憐之、不惟憐伊、且矜憐我、免使苦益加苦、 二八故茲遣之愈切、使爾見之欣喜、我憂亦稍釋、 二九是以爾曹因主名、宜欣喜晉接之、且申敬若此人、 三十因伊宣勞合利爾斯托斯事、瀕死不顧己命、補爾事我之不逮、

第三章

一且弟兄宜於主為悅、前言頻書、我不憚煩、而於爾有益、 二愼防犬、防愿行者、防割禮、 三因我儕若以靈神事主、以合利爾斯托斯伊伊穌斯為自詡、並非恃軀、乃實為受割者、 四雖我以軀亦能自恃、若他人能以軀自恃、我愈可自恃、 五我生八日卽受割、固為伊斯拉爾伊利裔、韋尼阿明支、世為本族、以教言、則為發利爾些乙門人、 六論及熱中、為窘逐聖教會者、論及法律義、則無疵可摘、 七然初意為我益、今緣合利爾斯托斯皆等輕塵、 八且緣識吾主合利爾斯托斯伊伊穌斯識之美盛、則我一切視為無益、諸事等於糞壤、專心務求獲合利爾斯托斯、 九並居合利爾斯托斯、非恃守法律在己義、乃恃信合利爾斯托斯義、卽主賞之信義、 十務求深知合利爾斯托斯及其復活之鴻能、與何以分沾其苦、以效其死、 十一務期得至復活、 十二言此、非我已至或已成、惟前進冀或得至、卽如合利爾斯托斯伊伊穌斯得至我然、 十三弟兄等、我不以為得至、惟不顧其後、乃徑前追隨、 十四直趨標凖、期得天主於合利爾斯托斯伊伊穌斯上召賞、 十五我儕已成德者、皆宜如此想、若爾曹意此有歧、則天主亦必訓示之、 十六然我儕宜念依功修所造地、及合地法而度生、 十七弟兄等、宜效我、宜視諸循行模楷、乃爾於我儕曾見者、 十八因有多人不遵此法行者、昔我言之、今又涕泣而謂、彼與敵合利爾斯托斯刑架者無異、 十九彼終必沉淪、伊主係口腹、所榮乃醜辱、所思悉涉世情、 二十而我居處實在天、卽望救世者吾主伊伊穌斯合利爾斯托斯降臨所、 二一彼有鴻能、服萬物歸己、必以此能、化我卑陋身、像厥榮顯體、

第四章

一是以我極可愛可慕弟兄、卽我之欣喜、亦我之花冠、宜如此堅立於主、 二勸勉耶倭底亞、勸求型提伊合亞同意於主、 三並求爾輔我侣、贊襄二婦、因行傳福音功、彼曾協助我、及克利們特、與我諸同勞、其名書常生冊者、 四爾宜恆喜悅於主、且復曰、宜喜悅、 五爾溫良務顯衆前、 六主臨伊邇、毋慮俗需宜恆存感謝誠、於禱籲閒、以心所願、自陳主前、 七則主之安和、人意不能測者、將爾志爾念、保護寓於合利爾斯托斯伊伊穌斯、 八總之弟兄、凡若眞實端莊、公義廉潔、可愛可稱、有德有譽等類、爾皆宜念茲、 九凡學於我受於我、及見聞於我等事、皆務行之、則安和主常偕爾、 十見爾賙我意復萌、我賴主不勝欣悅、爾素卽欲賙我、乃無機可乘、 十一言此者、非有不足需因我習慣、隨所有莫不自得、 十二我善處貧賤、亦善處富厚、隨境諳練久、可飽可饑、可豐可歉、 十三藉合利爾斯托斯堅我、無不能、 十四然爾供我患難時誠善、 十五肥利批人、爾知我始傳福音於離瑪耶克多尼亞後、於授受需惟有爾、他處會無與、 十六卽於斐薩羅尼喀時爾曾一二次賙我急、 十七並非我强索爾贈、乃希結實致爾益、 十八我畱納諸有餘、爾託耶葩福羅爾底特惠我者、我受之如馨香可納之胙、天主所享者、於願甚足、 十九吾之主、因伊伊穌斯合利爾斯托斯憑己光榮富有、暢爾所需、 二十夫讚榮宜歸我父天主於無窮世、阿民、 二一問諸從合利爾斯托斯伊伊穌斯聖徒胥安、偕我諸弟兄、均問爾安、 二二諸聖徒亦問爾安、耶克薩爾御衆、尤為致意、 二三願吾主伊伊穌斯合利爾斯托斯恩寵、與爾衆偕、阿民、